BTSร่วมBR-Chef Manตั้งบริษัท“แมนฟู้ดโฮลดิ้งส์”ลุยธุรกิจร้านอาหาร
BTS จับมือ BR-Chef Man ผุดบ.ร่วมทุน “แมนฟู้ดโฮลดิ้งส์” ลุยธุรกิจร้านอาหาร ภายหลังจัดตั้งบริษัทร่วมทุน BTS จะขายหุ้นในบริษัทย่อยซึ่งถือหุ้นอยู่ 3 บริษัทให้กับบริษัทร่วมทุน และเพิ่มทุน 582 ล้านหุ้นในบริษัทร่วมทุน
8 มิ.ย. 2560

บริษัท บีทีเอส กรุ๊ป โฮลดิ้งส์ จํากัด (มหาชน) หรือ BTS ระบุว่า วันนี้ (8 มิ.ย.) บริษัทได้ลงนามในสัญญาร่วมทุน (Joint Venture Agreement) กับบริษัท บางกอกแร้นช์ จํากัด (มหาชน) หรือ BR และนายไว ยิน มาน (Chef Man) โดยมีวัตถุประสงค์เพื่อจัดตั้งบริษัท แมน ฟู้ด โฮลดิ้งส์ จํากัด เพื่อร่วมลงทุนในธุรกิจร้านอาหารและภัตตาคาร
โดยภายใต้สัญญาดังกล่าวจะเริ่มจากการจัดตั้ง บริษัท แมน ฟู้ด โฮลดิ้งส์ จำกัด ทุนจดทะเบียนเริ่มต้นจำนวน 194,000,000 บาท แบ่งออกเป็นหุ้นสามัญจำนวน 1,940,000 หุ้น มูลค่าที่ตราไว้หุ้นละ 100 บาท โดยสัดส่วนการถือหุ้น BTS ถือ 70% และ Chef Man 30%
ทั้งนี้ภายหลังการจัดตั้งบริษัทร่วมทุนดังกล่าวแล้ว จะทำการปรับโครงสร้างการถือหุ้นภายในกลุ่ม BTS โดยขายหุ้นในบริษัทย่อยซึ่ง BTS ถือหุ้นอยู่ จำนวน 3 บริษัท ให้กับบริษัทร่วมทุน โดยมีรายละเอียดดังนี้
1) ขายหุ้นทั้งหมดที่บริษัทถืออยู่จำนวน 1,737,960 หุ้น มูลค่าที่ตราไว้หุ้นละ 100 บาท หรือคิดเป็น 70% ของหุ้นทั้งหมดในบริษัท แมน คิทเช่น จำกัด (MK) ในราคาซื้อขายทั้งสิ้นไม่เกิน 87.5 ล้านบาท ซึ่งเป็นราคาที่อ้างอิงจากมูลค่าทางบัญชีของหุ้นตามงบการเงินที่จัดทำโดยฝ่ายบริหาร (งบภายใน)
2) ขายหุ้นทั้งหมดที่บริษัทถืออยู่จำนวน 900,000 หุ้น มูลค่าที่ตราไว้หุ้นละ 100 บาท หรือคิดเป็น 100% ของหุ้นทั้งหมดในบริษัท ไพรมารี่ คิทเช่น จำกัด (PK) ในราคาซื้อขายทั้งสิ้นไม่เกิน 83.8 ล้านบาท ซึ่งเป็นราคาที่อ้างอิงจากมูลค่าของหุ้นที่ชำระแล้วของ PK
3) ขายหุ้นทั้งหมดที่บริษัทฯ ถืออยู่จำนวน 311,100 หุ้น มูลค่าที่ตราไว้หุ้นละ 100 บาท หรือคิดเป็น 51% ของหุ้นทั้งหมดในบริษัท เค เอ็ม เจ 2016 จำกัด (KMJ) ในราคาซื้อขายทั้งสิ้นไม่เกิน 31.1 ล้านบาทซึ่งเป็นราคาที่อ้างอิงจากมูลค่าที่ตราไว้ของหุ้นของ KMJ
ขณะที่บริษัทร่วมทุนจะเข้าซื้อหุ้นสามัญ จำนวน 744,840 หุ้น มูลค่าที่ตราไว้หุ้นละ 100 บาท หรือคิดเป็น 30% ของหุ้นทั้งหมดใน MK จาก Chef Man ในราคาซื้อขายทั้งสิ้นไม่เกิน 37.5 ล้านบาท ซึ่งเป็นราคาที่อ้างอิงจากมูลค่าทางบัญชีของหุ้นตามงบการเงินที่จัดทำโดยฝ่ายบริหาร (งบภายใน)
ทั้งนี้ภายหลังการปรับโครงสร้าง บริษัทร่วมทุนจะเพิ่มทุนจดทะเบียนอีกจำนวน 135,800,000 บาท โดยการออกหุ้นสามัญเพิ่มทุน จำนวน 1,358,000 หุ้น มูลค่าที่ตราไว้หุ้นละ 100 บาท ให้กับ BR โดย BTS และ Chef Man จะสละสิทธิการซื้อหุ้นสามัญเพิ่มทุน ทำให้บริษัทร่วมทุนมีทุนจดทะเบียนจำนวน 329,800,000 บาท โดยสัดส่วนการถือหุ้นภายหลังการเพิ่มทุนจะเป็นดังนี้ BTS ถือ 41%, BR ถือ 41% และ Chef Man ถือ 18%
นอกจากนี้ ในกรณีที่บริษัทร่วมทุนมีความต้องการเงินทุนในการดำเนินงานเพิ่มเติมในอนาคตคู่สัญญาตกลงที่จะเพิ่มทุนจดทะเบียนในบริษัทร่วมทุนอีกเป็นจำนวนไม่เกิน 58,200,000 บาท โดยการออกหุ้นสามัญเพิ่มทุน จำนวน 582,000 หุ้น มูลค่าที่ตราไว้หุ้นละ 100 บาท
โดย BTS และ BR ตกลงที่จะซื้อหุ้นสามัญเพิ่มทุนดังกล่าวในสัดส่วนเท่า ๆ กัน ซึ่งภายหลังการเพิ่มทุน สัดส่วนการถือหุ้นในบริษัทร่วมทุนจะเป็นดังนี้ BTS ถือ 42.50% , BR ถือ 42.50% และ Chef Man ถือ 15.00%
ทั้งนี้ ภายหลังการปรับโครงสร้างการถือหุ้นและการเพิ่มทุนดังกล่าวข้างต้นแล้วเสร็จ จะทำให้ MK, PK และ KMJ ตลอดจนบริษัท ลิตเติ้ล คอร์นเนอร์ จำกัด ซึ่งเป็นบริษัทย่อยที่บริษัทถือหุ้นผ่าน MK ในสัดส่วน 69% เปลี่ยนสภาพจากการเป็นบริษัทย่อยเป็นบริษัทร่วมของบริษัท